Βρυξέλλες, 2.3.2005

COM(2005) 73 τελικό

ΑΝΑΚΟIΝΩΣΗ ΤΗΣ ΕΠΙΤΡΟΠHΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Ετήσια στρατηγική πολιτικής για το 2006

ΠΕΡΙΕΧΟΜΕΝΑ

1. Εισαγωγή 3

2. Η κατάσταση της Ένωσης και οι προτεραιότητες πολιτικής για το 2006 3

2.1. Ευημερία 5

2.2. Αλληλεγγύη 7

2.3. Ασφάλεια 9

2.4. Εξωτερικές προεκτάσεις 10

3. Γενικό πλαίσιο για το ανθρώπινο δυναμικό και τους δημοσιονομικούς πόρους για το 2006 12

3.1. Ανθρώπινο δυναμικό 12

3.1.1. Ενίσχυση που συνδέεται με τη διεύρυνση 12

3.1.2. Διάθεση υπαλλήλων σε κεντρική ομάδα 13

3.1.3. Συνολικό ανθρώπινο δυναμικό διαθέσιμο για τις τέσσερις προτεραιότητες 13

3.1.4. Ειδική κατάσταση για ορισμένες υπηρεσίες 14

3.2. Δημοσιονομικοί πόροι 14

3.2.1. Δημοσιονομικές επιπτώσεις της προτεραιότητας "Ευημερία" 16

3.2.2. Δημοσιονομικές επιπτώσεις της προτεραιότητας "Αλληλεγγύη" 16

3.2.3. Δημοσιονομικές επιπτώσεις της προτεραιότητας "Ασφάλεια" 17

3.2.4. Δημοσιονομικές επιπτώσεις της προτεραιότητας "Εξωτερικές προεκτάσεις" των τριών εσωτερικών προτεραιοτήτων 17

1. Εισαγωγη

Ως πρώτο στάδιο της ήδη καθιερωμένης διαδικασίας έγκρισης της ετήσιας πολιτικής της Επιτροπής, στην παρούσα ετήσια στρατηγική πολιτικής (ΕΣΠ) καθορίζονται οι προτεραιότητες πολιτικής για το 2006, προσδιορίζονται οι πρωτοβουλίες που θα βοηθήσουν στην υλοποίησή τους και θεσπίζεται το δημοσιονομικό πλαίσιο που απαιτείται, ώστε να διατεθούν οι αναγκαίοι πόροι για την υλοποίηση των προτεραιοτήτων.

Μετά την έγκριση της ετήσιας στρατηγικής πολιτικής, που καθορίζει το πλαίσιο και τις κατευθυντήριες γραμμές για τις δημοσιονομικές και νομοθετικές ρυθμίσεις του 2006, θα αναληφθούν οι ενέργειες για την προετοιμασία του προσχεδίου του προϋπολογισμού και του διοργανικού διαλόγου.

Με βάση τα στοιχεία αυτά, θα συνταχθεί το πρόγραμμα εργασίας για να υποβληθεί στην Επιτροπή προς έγκριση τον Νοέμβριο 2005. Σύμφωνα με τη συνήθη πρακτική, στοιχεία του προγράμματος εργασίας της Επιτροπής θα συνοδευθούν, κατά γενικό κανόνα, από αξιολόγηση των επιπτώσεων. Με βάση την αξιολόγηση των επιπτώσεων, η Επιτροπή θα αποφασίσει εάν οι πρωτοβουλίες που αναφέρονται στη συνέχεια θα αποτελέσουν το αντικείμενο προτάσεων.

Το σύνολο των ενεργειών θα αποτελέσει ως εκ τούτου τη βάση για τον επιχειρησιακό προγραμματισμό που πραγματοποιούν οι Γενικές Διευθύνσεις και τα τμήματα εντάσσοντας τις προτεραιότητες πολιτικής στα ετήσια διαχειριστικά σχέδια για το 2006. Οι ετήσιες εκθέσεις πεπραγμένων για το 2006 θα αξιολογήσουν την εφαρμογή αυτών των διαχειριστικών σχεδίων και θα συμπεριληφθούν συνοπτικά στις ανακοινώσεις προς το Ευρωπαϊκό Κοινοβούλιο, το Συμβούλιο και το Ευρωπαϊκό Ελεγκτικό Συνέδριο.

2. Η κατασταση της Ενωσησ και οι προτεραιοτητεσ πολιτικησ για το 2006

Σε ευρωπαϊκό επίπεδο, το 2006 θα είναι κρίσιμο όσον αφορά την εφαρμογή των πενταετών στρατηγικών στόχων που εγκρίθηκαν στις 26 Ιανουαρίου και την επίτευξη του γενικού τους στόχου που συνίσταται στην αποκατάσταση της ανάπτυξης και της απασχόλησης στην Ευρώπη. Αυτοί οι στρατηγικοί στόχοι έχουν ήδη επηρεάσει το πρόγραμμα εργασίας της Επιτροπής που εγκρίθηκε την ίδια ημερομηνία, αλλά το 2006 θα αποτελέσει το βασικό έτος για τη συγκεκριμενοποίησή τους . Ορισμένοι από τους στόχους αυτούς είναι η, βάσει των επιθεωρήσεων και των κατευθυντήριων γραμμών που αναμένονται κατά το τρέχον έτος, πρόοδος σχετικά με την εφαρμογή της στρατηγικής της Λισσαβώνας, της στρατηγικής της βιώσιμης ανάπτυξης και του κοινωνικού προγράμματος για τα έτη 2006-2010. Στον τομέα της ελευθερίας, της ασφάλειας και της δικαιοσύνης, προβλέπεται ήδη για το δεύτερο εξάμηνο του 2006 επανεξέταση του προγράμματος της Χάγης, που συνδέεται με την έναρξη ισχύος του Συντάγματος. Όσον αφορά τις εξωτερικές σχέσεις, η διαδικασία διεύρυνσης θα μπει σε μια νέα φάση και θα πρέπει να εξεταστούν εμπεριστατωμένα τα όσα έχουν επιτευχθεί στο πλαίσιο της συνεχιζόμενης πολιτικής γειτνίασης.

Το 2006 θα αποτελέσει επίσης ένα έτος προετοιμασίας και μεγάλων προσδοκιών . Τα κράτη μέλη θα βρεθούν αντιμέτωπα με το κρίσιμο στάδιο της διαδικασίας κύρωσης του Συντάγματος και η Επιτροπή θα πρέπει να διασφαλίσει ότι οι θεσμικές και πολιτικές αλλαγές που συνεπάγεται το Σύνταγμα θα αντιμετωπιστούν με τον καταλληλότερο τρόπο. Η Επιτροπή θα εξακολουθήσει να στηρίζει τη διαδικασία κύρωσης και να προετοιμάζει ορισμένες νομοθετικές πρωτοβουλίες για να διασφαλίσει την άμεση εφαρμογή του Συντάγματος κατά τη θέση του σε ισχύ την 1η Νοεμβρίου 2006. Το έτος 2006 θα είναι επίσης κρίσιμο για την προετοιμασία των δημοσιονομικών προοπτικών για την περίοδο 2007-2013 και για τη διασφάλιση κατάλληλου προγραμματισμού, εάν επιδιώκεται τα χρηματοδοτικά μέσα νέας γενιάς να είναι πλήρως λειτουργικά την 1η Ιανουαρίου 2007 (σε οποιονδήποτε από τους παρακάτω τομείς: διαρθρωτικά ταμεία, αγροτική ανάπτυξη, έρευνα και ανάπτυξη, ανταγωνιστικότητα και καινοτομία, δικαιοσύνη, ελευθερία και ασφάλεια ή εξωτερικές σχέσεις). Σε διεθνές επίπεδο, θα δοθεί και πάλι προτεραιότητα σε ζητήματα σχετικά με την ειρήνη, τον περιορισμό της φτώχειας, την ασφάλεια και τη σταθερότητα. Υπάρχει η ελπίδα ότι το 2006 θα αποτελέσει επίσης έτος συγκεκριμένης προόδου στη διεθνή σκηνή , όσον αφορά ειδικότερα την πρόοδο των προσπαθειών για την επίλυση των διαφορών Ισραηλινών – Παλαιστινίων μέσω της επανέναρξης του διαλόγου μεταξύ αμφοτέρων των μερών, την εφαρμογή του αναπτυξιακού προγράμματος της Ντόχα μετά την υπουργική συνδιάσκεψη στο Χονγκ Κονγκ το Δεκέμβριο, την εφαρμογή του σχεδίου δράσης της ΕΕ που αποσκοπεί στην ενίσχυση της ικανότητάς της για διαχείριση των κρίσεων· τις σημαντικές προβλεπόμενες διαδικασίες ανασυγκρότησης (Ιράκ, Νοτιοανατολική Ασία μετά το τσουνάμι, Αφγανιστάν) ή την εφαρμογή συγκεκριμένων μέτρων για την εξάλειψη της φτώχειας σύμφωνα με την αναθεώρηση των αναπτυξιακών στόχων της χιλιετίας το 2005.

Αυτή είναι η πρώτη ετήσια στρατηγική πολιτικής που εγκρίνεται από τη νέα Επιτροπή. Με βάση τους πενταετείς στρατηγικούς στόχους, οι ενέργειες πολιτικής θα ανταποκριθούν πλήρως στο ρόλο τους, εξασφαλίζοντας συνέχεια στο έργο που ανέλαβε η νέα Επιτροπή στο πρόγραμμα εργασίας της για το 2005. Η ετήσια στρατηγική πολιτικής θα πρέπει να σκιαγραφεί την εφαρμογή, κατά το 2006, της πενταετούς στρατηγικής.

Η ετήσια στρατηγική πολιτικής για το 2006 θα απεικονίζει συνεπώς σαφώς τις προτεραιότητες για την προώθηση της εταιρικής σχέσης για την ευρωπαϊκή ανανέωση που κατέχει εξέχουσα θέση μεταξύ των πενταετών στρατηγικών στόχων: επαναφορά της Ευρώπης στην τροχιά της ευημερίας· ενίσχυση της δέσμευσης της Ευρώπης για αλληλεγγύη · ενίσχυση της ασφάλειας του πολίτη και, τέλος, προβολή και προώθηση των προτεραιοτήτων αυτών εκτός των συνόρων της Ευρώπης μέσω ισχυρότερης παρουσίας σε παγκόσμιο επίπεδο . Το 2006, η Επιτροπή θα εξακολουθήσει να εστιάζει σαφώς τις προσπάθειές της στην πλέον επείγουσα προτεραιότητα: την αποκατάσταση μιας δυναμικής και βιώσιμης ανάπτυξης στην Ευρώπη και την εξασφάλιση περισσότερων και καλύτερων θέσεων απασχόλησης για τους πολίτες .

Πέραν των εν λόγω προτεραιοτήτων πολιτικής, θεμελιώδης επιχειρησιακός στόχος της παρούσας Επιτροπής το 2006 θα αποτελέσει η ορθή λειτουργία της διευρυμένης Ευρώπης , η συνέχιση των ανειλημμένων δραστηριοτήτων και η πλήρης εφαρμογή των υφισταμένων πολιτικών και κανόνων σε όλα τα κράτη μέλη. Αυτό απαιτεί τη συνεχή προσοχή για την αποτελεσματική εφαρμογή της ευρωπαϊκής νομοθεσίας και την περαιτέρω ανάπτυξη της διαχείρισης των κινδύνων σε όλους τους τομείς που έχουν σχέση με την εκτέλεση του κοινοτικού προϋπολογισμού. Ο εν λόγω στόχος προϋποθέτει επίσης, ότι θα υπάρχει συνέχεια μεταξύ του σχεδιασμού και της εφαρμογής πολιτικής με τη βοήθεια σύγχρονης, αποτελεσματικής και ευσυνείδητης διοίκησης. Θα πρέπει να υπογραμμιστεί σχετικά, ότι το γεγονός ότι η ετήσια στρατηγική πολιτικής επικεντρώνεται σε νέες πρωτοβουλίες το 2006. Κατά συνέπεια, δεν αντικατοπτρίζει το σύνολο των δραστηριοτήτων της Επιτροπής που προβλέπονται για το 2006 και ειδικότερα τις λεπτομέρειες των κύριων τρεχουσών δραστηριοτήτων που έχει αναλάβει η Επιτροπή στο πλαίσιο των καθηκόντων που της επιβάλλουν οι συνθήκες.

Η βιώσιμη ανάπτυξη θα παραμείνει ο πρωταρχικός στόχος όλων των πολιτικών της ΕΕ. Η προετοιμασία και η εφαρμογή των πολιτικών το 2006 θα στηριχθεί με μια νέα στρατηγική επικοινωνίας της Επιτροπής. Εγκαταλείποντας την προσέγγιση για επικοινωνία κορυφής-βάσης, η εν λόγω στρατηγική θα τοποθετήσει το κοινό στο κέντρο της δράσης της Επιτροπής με άξονες τα θέματα που παρουσιάζουν ενδιαφέρον για τους πολίτες. Η επικοινωνία θα ενταχθεί στη διαδικασία πολιτικής μέσω καλύτερου προγραμματισμού και ενεργού συμμετοχής των Επιτρόπων. Θα ενισχυθεί ο ρόλος των αντιπροσωπειών της Επιτροπής. Θα προωθηθούν επίσης οριζόντιες πρωτοβουλίες για την ενθάρρυνση της συμμετοχής του κοινού και τη συνεργασία με στόχο τη δημιουργία ενός ευρωπαϊκού δημόσιου χώρου.

2.1. Ευημερία

Η πρόοδος όσον αφορά την επίτευξη των στόχων που έθεσε η στρατηγική της Λισσαβώνας έχει καθυστερήσει μέχρι σήμερα. Η Επιτροπή, στο πλαίσιο των κατευθυντήριων γραμμών που διατύπωσε σχετικά με την ενδιάμεση επανεξέταση της στρατηγικής της Λισσαβώνας, προσδιόρισε τα κύρια προβλήματα: τα επίπεδα ανάπτυξης και παραγωγικότητας της Ευρώπης παραμένουν κατώτερα από εκείνα των σημαντικών οικονομικών της εταίρων ενώ η ανταγωνιστικότητά της και η ικανότητά της για καινοτομία βελτιώνονται εξαιρετικά αργά, ώστε να μην εξασφαλίζουν τη διατήρηση του επιπέδου διαβίωσης και κοινωνικής προστασίας των ευρωπαίων πολιτών μεσοπρόθεσμα και μακροπρόθεσμα. Απαιτείται, συνεπώς, ανανέωση της δέσμευσης για το πρόγραμμα της Λισσαβώνας που έχει ως επίκεντρο τρεις κύριους στόχους: να καταστεί η Ευρώπη ελκυστικότερος τόπος για επενδύσεις και εργασία, να προωθηθούν η γνώση και η καινοτομία ως κινητήριες δυνάμεις για την ανάπτυξη, να δημιουργηθούν περισσότερες και καλύτερες θέσεις απασχόλησης. Η εφαρμογή της στρατηγικής της Λισσαβώνας από την Ένωση και τα κράτη μέλη της, χρειάζεται επίσης ριζική βελτίωση ώστε η στρατηγική αυτή να καταστεί αποτελεσματικότερη και ευκολότερα κατανοητή. Αυτό το επείγον ζήτημα που απασχολεί την Ευρώπη θα εξεταστεί κατά προτεραιότητα το 2006.

Θα δοθεί ιδιαίτερη έμφαση στα εξής:

- Εφαρμογή του επαναπροσδιορισμένου προγράμματος δράσης της Λισσαβώνας, ώστε να προωθηθεί η οικονομική ανάπτυξη και η δημιουργία θέσεων απασχόλησης.

- Λειτουργία του συμφώνου ανάπτυξης και σταθερότητας με εξασφάλιση υγιών μακροοικονομικών και δημοσιονομικών πολιτικών και ενίσχυση των οικονομικών στατιστικών.

- Κατάρτιση και εφαρμογή των προγραμμάτων δράσης για τις σχετικές εσωτερικές και εξωτερικές τομεακές πολιτικές στο πλαίσιο της αναθεωρημένης στρατηγικής για τη βιώσιμη ανάπτυξη.

- Υλοποίηση του στόχου για την πλήρη απασχόληση που περιλαμβάνεται στο νέο κοινωνικό πρόγραμμα.

- Βελτίωση της λειτουργίας της εσωτερικής αγοράς με εξάλειψη των εμποδίων που υφίστανται στις αγορές υπηρεσιών, χρηματοπιστωτικών προϊόντων και αγαθών, με βελτίωση της διασύνδεσης των ευρωπαϊκών δικτύων, με απλούστευση και ορθολογική οργάνωση των τελωνειακών διαδικασιών καθώς και των φορολογικών κανόνων που εφαρμόζονται στις διασυνοριακές συναλλαγές και με ενίσχυση της εφαρμογής και της επιβολής ρυθμίσεων συμπεριλαμβανομένων εκείνων που αφορούν τις κρατικές ενισχύσεις και την παρεμπόδιση των μονοπωλίων στη διευρυμένη Ένωση.

- Καθορισμός των όρων για την προώθηση των επενδύσεων στους τομείς της έρευνας και της ανάπτυξης, της καινοτομίας, της αποδοτικότητας των πόρων, της υιοθέτησης των περιβαλλοντικών τεχνολογιών, της χρήσης των νέων τεχνολογιών στους τομείς της επικοινωνίας και των πληροφοριών.

- Προώθηση της κινητικότητας στον τομέα της εκπαίδευσης και της μάθησης, των υψηλότερων επιπέδων προσόντων, της αξιοποίησης του δυναμικού των νέων και της καλύτερης απασχόλησης ενός γηράσκοντος εργατικού δυναμικού, της αύξησης της κινητικότητας των εργαζομένων και της μεγαλύτερης αξιοποίησης των δυνατοτήτων που προσφέρει η μετανάστευση, ώστε η Ευρώπη να αποκτήσει μεγαλύτερη εξειδίκευση και ικανότητα προσαρμογής στις αλλαγές.

Ευημερία: βασικές πρωτοβουλίες για το 2006 Έχουν επιλεγεί οι ακόλουθες βασικές πρωτοβουλίες: Σύνταξη εμπεριστατωμένης έκθεσης στρατηγικής σχετικά με την πρόοδο προς τους στόχους της Λισσαβώνας που θα υποβληθεί στο Ευρωπαϊκό Συμβούλιο την άνοιξη του 2006, βάσει των εθνικών προγραμμάτων δράσης που αναμένονται κατά το τέλος του 2005, και τις υποχρεώσεις που έχουν αναληφθεί σε επίπεδο κρατών μελών, κοινωνικών εταίρων και ευρωπαϊκών φορέων. Πρόταση μέτρων για την ενίσχυση της φερεγγυότητας των ασφαλιστικών εταιρειών, τη βελτίωση της πρόσβασης των εταιρειών στην αγορά στον τομέα των συναλλαγών εκκαθάρισης και διακανονισμού οικονομικών συναλλαγών (μετα-εμπορικές συναλλαγές) και αναδιατύπωση των ασφαλιστικών οδηγιών (εκτός από τις οδηγίες για τις ασφάλειες ζωής). Συνέχιση των διαβουλεύσεων για τη νομοθεσία σχετικά με τα δικαιώματα δημιουργού. Πρόταση μέτρων για την περαιτέρω ανάπτυξη της εσωτερικής αγοράς στον τομέα των ταχυδρομικών υπηρεσιών και τη βελτίωση της ποιότητάς τους. Πρόταση πρωτοβουλιών στον τομέα των αυτοκινήτων, συμπεριλαμβανομένης της απλούστευσης της νομοθεσίας. Ανάληψη πρωτοβουλιών για τις δημόσιες συμβάσεις στον τομέα του αμυντικού εξοπλισμού και την ενίσχυση της νομικής ασφάλειας, ώστε να διευκολυνθεί η εφαρμογή των κανόνων ανάθεσης δημοσίων συμβάσεων σε κοινοπραξίες δημόσιου - ιδιωτικού τομέα. Ενίσχυση της εσωτερικής αγοράς αγαθών με περαιτέρω προώθηση των διαδικασιών αμοιβαίας αναγνώρισης και με τροποποίηση των διαδικασιών πιστοποίησης. Επανεξέταση του ρυθμιστικού πλαισίου για τις ηλεκτρονικές επικοινωνίες. Προώθηση των περιβαλλοντικών τεχνολογιών μέσω της συνεχούς εφαρμογής του Προγράμματος Δράσης για την Περιβαλλοντική Τεχνολογία (ETAP). Έναρξη της πρωτοβουλίας "i2010: Ευρωπαϊκή κοινωνία των πληροφοριών για την ανάπτυξη και την απασχόληση". Ολοκλήρωση της εσωτερικής αγοράς για το φυσικό αέριο και την ηλεκτρική ενέργεια. Ανάληψη πρωτοβουλίας για την προώθηση του προγράμματος "Γνώση για την ανάπτυξη" που θα περιλαμβάνει την ταχεία εφαρμογή του προγράμματος δράσης που αποσκοπεί στη διάθεση του 3% του ΑΕΠ για την Ε&Α, που κινητοποιεί το ανθρώπινο δυναμικό στον τομέα της έρευνας και ενισχύει τις σχέσεις μεταξύ της επιστήμης και της κοινωνίας. Έναρξη εφαρμογής εμπεριστατωμένης πολιτικής για την καταπολέμηση της φοροαποφυγής και της φοροδιαφυγής. Ανάπτυξη ενός Ευρωπαϊκού Πλαισίου Προσόντων (ΕΠΠ) και ενός σχετικού Ευρωπαϊκού Συστήματος Σώρευσης και Μεταφοράς Μονάδων (EΣΣΜΜ) για την επαγγελματική εκπαίδευση και κατάρτιση ώστε να διευκολυνθούν η διαφάνεια και η μεταφορά των επαγγελματικών προσόντων εντός της ΕΕ. Έναρξη του ευρωπαϊκού έτους κινητικότητας των εργαζομένων· Θέση σε εφαρμογή του λειτουργικού τμήματος και του τμήματος που αφορά την τεχνολογία των πληροφοριών της πρωτοβουλίας για τα ηλεκτρονικά τελωνεία, ώστε να εξασφαλιστεί η παροχή καλύτερων υπηρεσιών σε εταιρείες που ασχολούνται με το διεθνές εμπόριο. Έναρξη του βιομηχανικού προγράμματος ‘Sesame’ για τον εκσυγχρονισμό του ελέγχου της εναέριας κυκλοφορίας στο πλαίσιο της πρωτοβουλίας για τον ενιαίο εναέριο χώρο ("Ενιαίος Ουρανός"). Έναρξη του τεχνολογικού και βιομηχανικού προγράμματος ‘ERTMS’ που αποσκοπεί στην εξασφάλιση της διαλειτουργικότητας στον τομέα των σιδηροδρόμων. |

- 2.2. Αλληλεγγύη

Η βελτίωση της ανάπτυξης και του οικονομικού δυναμισμού στην Ευρώπη πρέπει να επιτρέψει την ανάληψη εντονότερης δέσμευσης για αλληλεγγύη και κοινωνική δικαιοσύνη καθώς και την ενίσχυση της συνοχής και των κοινών αξιών της Ευρώπης. Το 2006, η αλληλεγγύη θα εξασφαλιστεί μέσω:

- πολιτικών συνοχής που θα αποτελέσουν ουσιώδες μέσο για την επίτευξη του στόχου της οικονομικής σύγκλισης, με προώθηση της ανάπτυξης και της ανταγωνιστικότητας, και για την έγκριση στρατηγικών κατευθυντήριων γραμμών για τα έτη 2007-2013·

- της προστασίας του περιβάλλοντος και της ορθής διαχείρισης των φυσικών πόρων, που εξασφαλίζουν μεγαλύτερη αλλά βιώσιμη από πλευράς περιβάλλοντος οικονομική ανάπτυξη μέσω, μεταξύ άλλων, αυξημένης ανταγωνιστικότητας που προκύπτει από μεγαλύτερο προσανατολισμό της Κοινής Γεωργικής Πολιτικής προς την αγορά καθώς και από την αγροτική ανάπτυξη που θα προγραμματιστεί το 2006 και μέσω της εξασφάλισης μακροπρόθεσμου ανεφοδιασμού σε ενέργεια·

- της προστασίας των θεμελιωδών δικαιωμάτων και του αγώνα κατά των διακρίσεων, της προώθησης της ισότητας των φύλων, της πολιτιστικής ποικιλομορφίας, της πλήρους ένταξης των νέων στην κοινωνία και τον επαγγελματικό βίο, και των ίσων ευκαιριών για όλους·

- μιας εμπεριστατωμένης προσέγγισης των μεταναστευτικών ζητημάτων, βάσει του προγράμματος της Χάγης·

- της καταπολέμησης των αλλαγών του κλίματος.

Αλληλεγγύη: βασικές πρωτοβουλίες για το 2006 Έχουν επιλεγεί οι ακόλουθες βασικές πρωτοβουλίες: Ολοκλήρωση των τομεακών μεταρρυθμίσεων της Κοινής Γεωργικής Πολιτικής στους τομείς του κρασιού και των φρούτων και λαχανικών. Υποβολή Πράσινης Βίβλου για μελλοντική ναυτιλιακή πολιτική της ΕΕ, με σκοπό τη δημιουργία εύρωστης και βιώσιμης θαλάσσιας οικονομίας. Κατάρτιση προγράμματος παροχής βοήθειας στις ΜΜΕ, ώστε να συμμορφωθούν με την περιβαλλοντική νομοθεσία της ΕΕ. Εξασφάλιση του συνυπολογισμού του σεβασμού και της προώθησης των θεμελιωδών δικαιωμάτων σε όλες τις προτάσεις της Επιτροπής και ενεργοποίηση των εργασιών για την προετοιμασία της έναρξης λειτουργίας του Ευρωπαϊκού Οργανισμού για τα θεμελιώδη δικαιώματα τον Ιανουάριο 2007. Έγκριση νομοθετικής πρότασης σχετικά με τη δημιουργία ενός Ευρωπαϊκού Παρατηρητηρίου/ Οργανισμού για τη Μετανάστευση. Προετοιμασία της δημιουργίας Ευρωπαϊκής Υπηρεσίας για τη στήριξη του δικαιώματος παροχής ασύλου βάσει των δομών που τέθηκαν σε ισχύ το 2005. Διευκόλυνση της ζωής των πολιτών που αντιμετωπίζουν προβλήματα οικογενειακής μορφής στον ευρωπαϊκό χώρο της δικαιοσύνης για αστικά θέματα. Υποβολή πρότασης ανακοίνωσης και στρατηγικής στον τομέα της ισότητας των φύλων. Υποβολή πρότασης για νέα κοινοτική στρατηγική σχετικά με την υγεία και την ασφάλεια κατά την εργασία. Έγκριση και παρακολούθηση της εφαρμογής της Πράσινης Βίβλου για την εξέλιξη του εργατικού δικαίου. Σχεδιασμός προαιρετικού ευρωπαϊκού πλαισίου για τις διασυνοριακές συλλογικές διαπραγματεύσεις. Πλήρης εφαρμογή της ευρωπαϊκής πρωτοβουλίας για τη νεολαία ως προς όλες τις πτυχές της: εξασφάλιση υπέρ των νέων των προσωπικών ικανοτήτων και των προσόντων που απαιτούνται σε μια οικονομία βασισμένη στη γνώση· μείωση της ανεργίας των νέων και διευκόλυνση της ένταξής τους στην αγορά εργασίας· βελτίωση των εγκαταστάσεων, π.χ. εκείνων που προορίζονται για τη φροντίδα παιδιών, που διευκολύνουν την οικογενειακή ζωή· καταπολέμηση της φτώχειας και προώθηση της υγιεινής ζωής και της ενεργοποίησης των πολιτών. Προώθηση της εκμάθησης ξένων γλωσσών και της γλωσσικής ποικιλομορφίας με εξασφάλιση της εφαρμογής του προγράμματος δράσης για τις γλώσσες και με περαιτέρω ανάπτυξη του ευρωπαϊκού δείκτη γλωσσικών ικανοτήτων. Εντατικοποίηση των δραστηριοτήτων επικοινωνίας και ανταλλαγών μεταξύ των λαών που ενθαρρύνουν το διάλογο μεταξύ των πολιτισμών και προώθηση της πολιτιστικής ποικιλομορφίας σε παγκόσμια κλίμακα λαμβανομένων υπόψη των μέσων τυποποίησης της ΟΥΝΕΣΚΟ. Ανάπτυξη μιας νέας στρατηγικής στον τομέα της υγείας για την ένταξη όλων των σχετικών ενεργειών σε συνεκτικό πλαίσιο, ώστε να ενισχυθεί η προστασία κατά των νέων απειλών, όπως οι μεταδοτικές ασθένειες. Έναρξη λειτουργίας της δικτυακής πύλης για τη δημόσια υγεία στην Ευρώπη, που αποτελεί ενιαίο σημείο πανευρωπαϊκής πρόσβασης σε δεδομένα και πληροφορίες για τη δημόσια υγεία και τους σχετικούς τομείς. Αλλαγή του κλίματος: έναρξη της επεξεργασίας των σχετικών νομοθετικών και μη νομοθετικών μέτρων· έναρξη εμπεριστατωμένης αναθεώρησης του συστήματος εμπορίας δικαιωμάτων εκπομπής αερίων θερμοκηπίου και αξιολόγηση του δεύτερου κύκλου παρουσίασης των εθνικών σχεδίων κατανομής των ποσοστώσεων εκπομπής αερίων. Oλοκλήρωση της ενδιάμεσης επανεξέτασης του 6ου προγράμματος δράσης για το περιβάλλον. |

- 2.3. Ασφάλεια

Η τρομοκρατική δράση, το οργανωμένο έγκλημα ή τα δίκτυα λαθρομετανάστευσης δεν περιορίζονται από τα εθνικά σύνορα και τα εθνικά νομικά πλαίσια. Ούτε οι κρίσεις που επέρχονται στον τομέα της δημόσιας υγείας, του περιβάλλοντος, των μεταφορών ή της προμήθειας ενέργειας περιορίζονται από τα εθνικά συστήματα. Η ασφάλεια αποτελεί όλο και περισσότερο αντικείμενο κοινού προβληματισμού, που απαιτεί μια σειρά ενεργειών και λύσεων σε τοπικό, ευρωπαϊκό ακόμα και διεθνές επίπεδο. Ειδικότερα, όσον αφορά απειλές που έχουν σχέση με τη διέλευση των συνόρων και κρίσεις στον τομέα της ασφάλειας, ο ρόλος της ΕΕ καθίσταται όλο και περισσότερο ουσιαστικός. Θα απαιτηθούν σημαντικές προσπάθειες για την εφαρμογή του σχετικού κεφαλαίου του προγράμματος της Χάγης που διασφαλίζει την προστασία των πολιτικών ελευθεριών των πολιτών. Επιπλέον, η ευρωπαϊκή δράση θα χαρακτηρίζεται από προνοητικότητα και καινοτομία όσον αφορά την αντιμετώπιση προκλήσεων που συνεπάγονται άλλες καινούριες απειλές.

Ιδιαίτερη έμφαση θα δοθεί το 2006:

- στην πρόοδο όσον αφορά την εφαρμογή του προγράμματος δράσης της ΕΕ για την καταπολέμηση της τρομοκρατίας· θα δοθεί προτεραιότητα στην αύξηση της αποτελεσματικότητας της διασυνοριακής ανταλλαγής πληροφοριών, στην παρεμπόδιση της χρηματοδότησης της τρομοκρατίας και στη βελτίωση της παροχής βοήθειας στα θύματα·

- στη διευκόλυνση των νόμιμων μετακινήσεων των υπηκόων τρίτων χωρών εντός των συνόρων της ΕΕ·

- στη βελτίωση της συνεργασίας μεταξύ των δικαστικών, αστυνομικών και τελωνειακών αρχών, μέσω της μείωσης των νομικών εμποδίων και της ενίσχυσης του συντονισμού·

- στην αμοιβαία αναγνώριση και την ελεύθερη κυκλοφορία των δικαστικών αποφάσεων σε αστικές και ποινικές υποθέσεις, ώστε να εξασφαλιστεί η απονομή δικαιοσύνης πέραν των συνόρων·

- στους μηχανισμούς έγκαιρης προειδοποίησης και άμεσης ανταπόκρισης, καθώς επίσης και στη μακροπρόθεσμη πρόληψη των κρίσεων στους τομείς του περιβάλλοντος, της ασφάλειας των τροφίμων και των κινδύνων υγείας, μέσω της ενίσχυσης των δικτύων πληροφοριών και επιτήρησης·

- στην ασφάλεια των μεταφορών, αεροπορικών ή οδικών, και στην ασφάλεια της ναυτιλίας·

- στη μεγαλύτερη ασφάλεια των σχετικών με το Διαδίκτυο υπηρεσιών και δικτύων·

- στη μεγαλύτερη ασφάλεια του ενεργειακού ανεφοδιασμού μέσω ενίσχυσης της συνεργασίας με τις χώρες παραγωγούς και τις χώρες διέλευσης, και στην προώθηση των ανανεώσιμων πηγών ενέργειας.

Ασφάλεια : βασικές πρωτοβουλίες για το 2006 Έχουν επιλεγεί οι ακόλουθες βασικές πρωτοβουλίες: Έγκριση προτάσεων σχετικά με τα εμπόδια που αντιμετωπίζουν οι αστυνομικές δυνάμεις για να δράσουν στο έδαφος άλλου κράτους μέλους και για να χρησιμοποιήσουν τις βάσεις δεδομένων για τον έλεγχο των εξωτερικών συνόρων με στόχο την επιβολή του νόμου. Καθιέρωση αυτοματοποιημένου συστήματος ανταλλαγής πληροφοριών που προκύπτουν από τα ποινικά μητρώα. Ανάπτυξη και έναρξη εφαρμογής προγράμματος δράσης της ΕΕ για τη δημόσια - ιδιωτική συνεργασία με στόχο την καταπολέμηση του οργανωμένου εγκλήματος και της τρομοκρατίας. Ενίσχυση της χρηματοδότησης της έρευνας στον τομέα της ασφάλειας με βελτίωση του συντονισμού των υφισταμένων ικανοτήτων, ώστε να εξασφαλιστεί συνέχεια στον αστικό τομέα και στον τομέα της ασφάλειας και της άμυνας. Ενίσχυση των αμυντικών ικανοτήτων της ΕΕ με την εξάλειψη του υφιστάμενου σήμερα τεμαχισμού των αγορών και την ανάπτυξη της διαλειτουργικότητας. Έναρξη εφαρμογής νέου προγράμματος δράσης για την προώθηση της ασφάλειας των δικτύων και των πληροφοριών, συμπεριλαμβανομένων των εγκλημάτων στον κυβερνοχώρο, της εξακρίβωσης της ταυτότητας και του σεβασμού των προσωπικών δεδομένων. Καθιέρωση επιθεωρήσεων ασφαλείας στους λιμένες και τους αερολιμένες. Υποβολή ανακοίνωσης και στρατηγικής για την ετοιμότητα όσον αφορά, στον τομέα της δημόσιας υγείας, την αντιμετώπιση των επιδημιών γρίππης και των απειλών για τρομοκρατικές ενέργειες βιολογικής μορφής. Έναρξη παροχής των υπηρεσιών στο πλαίσιο της πρωτοβουλίας για την Παγκόσμια Παρακολούθηση του Περιβάλλοντος και της Ασφάλειας (GMES). Εκπόνηση προγράμματος δράσης για την αποτελεσματικότητα στον τομέα της ενέργειας. Επεξεργασία ενός κοινοτικού συστήματος διαχείρισης των κινδύνων για την ασφάλεια των εξωτερικών συνόρων. Ανάληψη νέων πρωτοβουλιών και περαιτέρω ανάπτυξη της ασφαλούς αποθήκευσης πυρηνικών αποβλήτων και ενίσχυση των πολιτικών για τις πυρηνικές διασφαλίσεις. Πρόταση νέας δέσμης μέτρων για την ενίσχυση της ασφάλειας στο ναυτιλιακό τομέα. |

- 2.4. Εξωτερικές προεκτάσεις

Καμία από τις προηγούμενες προτεραιότητες δεν μπορεί να επιτευχθεί από την Ευρώπη και μόνο: η Ευρώπη δεν μπορεί να επιτύχει μεγαλύτερη ευημερία εάν λειτουργήσει σε απομόνωση. Η ευημερία στις τρίτες χώρες συμβάλλει στην ευημερία της ΕΕ και αντίστροφα. Η Ευρώπη δεν μπορεί βεβαίως να περιορίσει τις προσπάθειές της για αλληλεγγύη εντός των συνόρων της. Δεν μπορεί να εγγυηθεί την ασφάλεια για τους λαούς της χωρίς συνεργασία με τρίτες χώρες. Οι εξωτερικές σχέσεις είναι πράγματι ένας τρόπος να προωθηθούν και να προστατευθούν οι προτεραιότητες και οι αξίες της Ευρώπης έξω από τα σύνορά της. Για να ανταποκριθεί αποτελεσματικά σ’αυτό το στόχο, η Ένωση οφείλει να στηρίζεται στην εμπιστοσύνη των πολιτών της και στην υγεία της οικονομίας της, να εκφράζεται με ενιαία φωνή και να προωθεί συνεπείς θέσεις. Από αυτή την άποψη, το 2006 θα αποτελέσει επίσης κρίσιμο έτος για την προετοιμασία της ανάληψης καθηκόντων από τον υπουργό εξωτερικών υποθέσεων/αντιπρόεδρο της Επιτροπής και της σύστασης της Ευρωπαϊκής Υπηρεσίας Εξωτερικής Δράσης εν αναμονή της κύρωσης του Συντάγματος.

Το 2006, η εξωτερική δράση της Επιτροπής θα συμπεριλάβει τους ακόλουθους στόχους:

- προετοιμασία της προσχώρησης της Βουλγαρίας και της Ρουμανίας και προώθηση των διαπραγματεύσεων που αφορούν μελλοντικές διευρύνσεις, με έναρξη ειδικότερα της διαδικασίας με την Τουρκία·

- εξασφάλιση της αποτελεσματικής εφαρμογής της ευρωπαϊκής πολιτικής γειτνίασης και του οδικού χάρτη για την υλοποίηση των προβλεπόμενων τεσσάρων κοινών χώρων με τη Ρωσία·

- διεξαγωγή διεθνών εμπορικών διαπραγματεύσεων σε όλα τα επίπεδα: στο πλαίσιο του Παγκόσμιου Οργανισμού Εμπορίου αλλά και με σημαντικούς εταίρους σε διμερές και περιφερειακό επίπεδο·

- εξασφάλιση εποικοδομητικής δέσμευσης για την ειρηνευτική διαδικασία στη Μέση Ανατολή, μέσω της Τετραμερούς και σε στενή συνεργασία με τα συμβαλλόμενα μέρη·

- συνέχιση της στήριξης της περιφερειακής σταθερότητας, της ανασυγκρότησης και της πολιτικής αλλαγής στο Ιράκ·

- συνέχιση των προσπαθειών ανασυγκρότησης και αποκατάστασης όσον αφορά την καταστροφή που προκάλεσε το τσουνάμι·

- αναβάθμιση του υπερατλαντικού διαλόγου και δημιουργία συνεπών και αποτελεσματικών σχέσεων με τους βασικούς εταίρους, ειδικότερα μέσω στενότερης συνεργασίας στον τομέα της ασφάλειας και της σύγκλισης των κανονιστικών ρυθμίσεων·

- εντατικοποίηση του διαλόγου με τους σημαντικότερους προμηθευτές ενέργειας στο πλαίσιο της όλο και μεγαλύτερης εξάρτησης της Ευρώπης από τις εισαγωγές ενέργειας·

- εφαρμογή νέας αναπτυξιακής πολιτικής για την προώθηση της βιώσιμης ανάπτυξης και τη μείωση της φτώχειας με βάση το πλαίσιο που προτάθηκε το 2005 και επανεξέταση των αναπτυξιακών στόχων της χιλιετίας, συμπεριλαμβανομένης και συγκεκριμένης δράσης για την Αφρική·

- επιβεβαίωση για μια ακόμη φορά της ισχυρής δέσμευσης για τα ανθρώπινα δικαιώματα·

- αύξηση, με ταυτόχρονη αντιμετώπιση στη ρίζα τους, θεμάτων που έχουν σχέση με τη σταθερότητα και την ασφάλεια, της ικανότητας της Ευρώπης να διαχειρίζεται κρίσεις και προκλήσεις που έχουν σχέση με την παγκόσμια ασφάλεια μέσω της περαιτέρω εφαρμογής της ευρωπαϊκής στρατηγικής για την ασφάλεια και του προγράμματος δράσης της Ένωσης για τη δυνατότητα ταχείας αντίδρασης που περιλαμβάνει πέντε σημεία.

Εξωτερικές προεκτάσεις: βασικές πρωτοβουλίες για το 2006 Έχουν επιλεγεί οι ακόλουθες βασικές πρωτοβουλίες: Εξωτερικές προεκτάσεις που έχουν σχέση με την ευημερία Εξασφάλιση του κατάλληλου ελέγχου πριν από την προσχώρηση της Βουλγαρίας και της Ρουμανίας. Παρακολούθηση των διαπραγματεύσεων με την Κροατία και την Τουρκία, και ενδεχομένως με την Πρώην Γιουγκοσλαβική Δημοκρατία της Μακεδονίας μετά την έκδοση της γνώμης σχετικά με την αίτησή της για προσχώρηση, και υποβολή σχετικής έκθεσης. Ενδεχόμενη έναρξη διαπραγματεύσεων για τη σύναψη συμφωνίας σταθεροποίησης και σύνδεσης με τη Βοσνία-Ερζεγοβίνη και τη Σερβία & Μαυροβούνιο. Πρόταση ανακοίνωσης και πρόγραμμα δράσης σχετικά με την ανταγωνιστικότητα και την εμπορική πολιτική, για την προώθηση της πρόσβασης του βιομηχανικού κλάδου της ΕΕ στην αγορά. Διαπραγματεύσεις για τη σύναψη συμφωνιών παροχής αεροπορικών υπηρεσιών με τρίτες χώρες σε συνέχεια των αποφάσεων του Δικαστηρίου της 5ης Νοεμβρίου 2002 και της εντολής του Συμβουλίου της 5ης Ιουνίου 2003. Επίτευξη ουσιαστικής προόδου στις διαπραγματεύσεις για τη σύναψη συμφωνίας οικονομικής εταιρικής σχέσης με 6 περιοχές των κρατών ΑΚΕ, με στόχο τη θέση της σε ισχύ το 2008. Εξωτερικές προεκτάσεις που έχουν σχέση με την αλληλεγγύη Επεξεργασία νέων πολιτικών κατευθυντήριων γραμμών προς στήριξη των ανθρωπίνων δικαιωμάτων και του εκδημοκρατισμού στο πλαίσιο των τεσσάρων νέων χρηματοδοτικών μέσων (2007-2013). Συμμετοχή στην παρακολούθηση των βασικών πρωτοβουλιών για την ανάπτυξη ιδίως όσον αφορά τη χρηματοδότηση, τη συνοχή, την Αφρική και τα διεθνή δημόσια αγαθά, σε συνέχεια της συνόδου κορυφής της ομάδας των 8 και της ολομέλειας υψηλού επιπέδου για τους αναπτυξιακούς στόχους της χιλιετίας που πραγματοποιήθηκαν κατά το τρέχον έτος. Ενίσχυση την ικανότητας αντίδρασης της Επιτροπής σε ανθρωπιστικές καταστροφές και της στρατηγικής πρόληψης των καταστροφών και ετοιμότητας για την αντιμετώπισή τους· συνεισφορά της ΕΕ στο Παγκόσμιο Ταμείο Υγείας για το AIDS/HIV, την ελονοσία και τη φυματίωση. Επίτευξη προόδου στις διαπραγματεύσεις για την αλλαγή του κλίματος (σύμβαση πλαίσιο σχετικά με την αλλαγή του κλίματος) και για τη βιοποικιλότητα (σύμβαση για τη βιολογική ποικιλότητα και σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES)). Εξωτερικές προεκτάσεις που έχουν σχέση με την ασφάλεια Διαπραγματεύσεις για τη σύναψη συμφωνιών με τους κύριους βιομηχανοποιημένους εταίρους, ώστε να ικανοποιηθούν οι ανάγκες ασφάλειας με ταυτόχρονη διευκόλυνση του εμπορίου και των μετακινήσεων. Ένταξη των θεμάτων που έχουν σχέση με το λαθρεμπόριο ναρκωτικών σε συμφωνίες με τρίτες χώρες για να προωθηθεί η διεθνής συνεργασία στον τομέα των ναρκωτικών ουσιών. Εξασφάλιση της συμμετοχής της Ένωσης στη διαδικασία ανασυγκρότησης στο Ιράκ. Διεύρυνση του πολιτικού διαλόγου με τους εταίρους των κρατών ΑΚΕ με στόχο να συμπεριληφθεί σ’αυτόν η ασφάλεια. Υποβολή δύο νέων ανακοινώσεων σχετικά με τα όπλα μαζικής καταστροφής (WMD) και τα μικρά όπλα, ελαφρά όπλα, εκρηκτικά κατάλοιπα του πολέμου (SALW, ERW). |

- 3. Γενικό πλαίσιο για το ανθρώπινο δυναμικο και τους δημοσιονομικουσ πόρους για το 2006

3.1. Ανθρώπινο δυναμικό

3.1.1. Ενίσχυση που συνδέεται με τη διεύρυνση

Βάσει της αξιολόγησης της Επιτροπής[1], η δημοσιονομική αρχή επιβεβαίωσε την ανάγκη πρόσληψης 3.900 πρόσθετων υπαλλήλων[2] μεταξύ 2004 και 2008, ώστε να επιτραπεί στην Επιτροπή να επεκτείνει τις εργασίες της στα νέα κράτη μέλη και να εκπληρώσει τις θεσμικές ευθύνες της. Μετά από αιτήσεις για 1 280 θέσεις και 700 θέσεις που υποβλήθηκαν αντίστοιχα το 2004 και το 2005, για το 2006 ζητείται κάλυψη 700 θέσεων. Όπως και κατά το 2003 για την προηγούμενη διεύρυνση, η Επιτροπή ζητεί επίσης 100 εξωτερικούς υπαλλήλους για θέσεις σχετικές με τις μελλοντικές προσχωρήσεις της Βουλγαρίας και της Ρουμανίας. Αυτές οι προσλήψεις αποτελούν, για το 2006, την αναγκαία βάση για τη διαχείριση και την επίβλεψη των κοινοτικών προγραμμάτων και για την εφαρμογή του κοινοτικού κεκτημένου εντός της διευρυμένης Ένωσης. Η Επιτροπή θα χρησιμοποιήσει αυτό το νέο δυναμικό για να ανταποκριθεί στην αύξηση των καθηκόντων της μετά τη διεύρυνση και για να επιδιώξει τις τέσσερις πολιτικές προτεραιότητές της όσον αφορά τη διευρυμένη Ένωση.

3.1.2. Διάθεση υπαλλήλων σε κεντρική ομάδα

Εκτός από αυτές τις νέες θέσεις απασχόλησης, η Επιτροπή οφείλει να κινητοποιήσει πρόσθετους πόρους για να αναλάβει τις πρωτοβουλίες στις οποίες δίδει προτεραιότητα ανεξάρτητα από τη διεύρυνση. Προτείνει για το σκοπό αυτό την ανακατανομή προσωπικού μεταξύ των τμημάτων. Όπως και στα προηγούμενα έτη, προτείνεται να δημιουργηθεί μια κεντρική ομάδα στην οποία να ενταχθούν υπάλληλοι από το σύνολο του προσωπικού. Με τη σύσταση της νέας Επιτροπής, τα τμήματα έχουν ήδη προβεί σε μεγάλο βαθμό και κατ’επανάληψη σε ανακατανομή του προσωπικού το 2006· το προσωπικό που θα διατεθεί για τη στελέχωση κεντρικής ομάδας προς εξυπηρέτηση των τεσσάρων προτεραιοτήτων θα περιοριστεί ανάλογα στο 1% του προσωπικού λειτουργίας. Ο καθορισμός αρνητικών προτεραιοτήτων και άλλων τρόπων για τη μετακίνηση προσωπικού σε θέσεις που εξυπηρετούν την επιδίωξη στόχων που συνδέονται με τις προτεραιότητες θα εξακολουθήσει να αποτελεί θεμελιώδες στοιχείο της αιτιολόγησης οποιασδήποτε αίτησης για νέους πόρους. Οικονομίες που επιτυγχάνονται λόγω της εξωτερικής ανάθεσης καθηκόντων (ίδρυση των εκτελεστικών οργανισμών της EAC και της SANCO) ανακατανέμονται επίσης βάσει των προτεραιοτήτων.

3.1.3. Συνολικό ανθρώπινο δυναμικό διαθέσιμο για τις τέσσερις προτεραιότητες

Ο πίνακας που ακολουθεί συνοψίζει το ανθρώπινο δυναμικό που αναμένεται να απαιτηθεί για την ανάληψη νέων πρωτοβουλιών ή για την ενίσχυση τρεχουσών δραστηριοτήτων, κατά προτεραιότητα και ανάλογα με την προέλευση του προσωπικού.

Προτεραιότητες ΕΣΠ για το 2006 | Νέοι πόροι σχετικοί με τη διεύρυνση | Ανακατανο-μή μεταξύ τμημάτων | Ανακατανομή εντός των τμημάτων | Συνολικοί πόροι διαθέσιμοι για τις προτε-ραιότητες |

1. Ευημερία | 183 | 72 | 95 | 350 |

2. Αλληλεγγύη | 53 | 16 | 22 | 91 |

3. Ασφάλεια | 34 | 12 | 20 | 66 |

4. Εξωτερικές προεκτάσεις | 25 | 52 | 49 | 126 |

Επέκταση των υφισταμένων δραστηριοτήτων σε μια διευρυμένη Ένωση (συμπεριλαμβανομένης της σταδιακής κατάργησης των προενταξιακών δραστηριοτήτων) | 505 | 102 | 147 | 754 |

ΣΥΝΟΛΟ | 800 | 254 | 333 | 1 387 |

Η κατανομή των νέων πόρων που έχουν σχέση με τη διεύρυνση ανά τομέα πολιτικής θα οριστικοποιηθεί κατά τη διάρκεια της προετοιμασίας του προσχεδίου του προϋπολογισμού για το 2006, συμπεριλαμβανομένης της κατανομής μεταξύ των θέσεων μόνιμου και εξωτερικού προσωπικού.

3.1.4. Ειδική κατάσταση για ορισμένες υπηρεσίες

Ο τομέας εξωτερικών σχέσεων αποτελεί εντός της Επιτροπής μια συγκεκριμένη "οικογένεια" υπηρεσιών, για τις οποίες οι μεμονωμένες πολιτικές αποφάσεις, οι οργανωτικές επιλογές και η κατανομή των πόρων απαιτείται να διαθέτουν συνοχή. Μετά τις σημαντικές μεταρρυθμίσεις και τις αναπροσαρμογές που πραγματοποιήθηκαν κατά την ανάληψη καθηκόντων της παρούσας Επιτροπής, ιδίως τη μεταφορά της αρμοδιότητας για τα Δυτικά Βαλκάνια στη Γενική Διεύθυνση Διεύρυνσης, έχει πλέον ολοκληρωθεί η οργανωτική δομή της "οικογένειας" Relex. Εντούτοις, η διαδικασία αποκέντρωσης, η οποία πρόκειται να ολοκληρωθεί σύντομα και γενικά θεωρείται ως επιτυχής, προϋποθέτει τη μεταφορά στις αντιπροσωπείες της Επιτροπής σε τρίτες χώρες μιας ευρείας σειράς αρμοδιοτήτων σχετικά με τη διαχείριση των ενισχύσεων και της συνδρομής της ΕΚ. Υποστηρίζεται, συνεπώς, η άποψη ότι η μελλοντική οργάνωση του γραφείου συνεργασίας EuropeAid (AIDCO) θα πρέπει να είναι τέτοια, ώστε να επιτρέψει μεγαλύτερο εξορθολογισμό και να ελευθερώσει δυναμικό το οποίο θα μπορεί να τοποθετηθεί στις λοιπές υπηρεσίες της "οικογένειας" Relex για να εξυπηρετήσει άλλες πρωτοβουλίες στο πλαίσιο των προτεραιοτήτων. Η μείωση προσωπικού που προτείνεται στο οργανόγραμμα της AIDCO θα ολοκληρώσει τη διαδικασία αποκατάστασης της ισορροπίας μετά την αποκέντρωση της δημοσιονομικής διαχείρισης από τις κεντρικές υπηρεσίες στις αντιπροσωπείες.

Η Επιτροπή εξετάζει προς το παρόν με ιδιαίτερη προσοχή τον καλύτερο δυνατό τρόπο αντιμετώπισης των επιπτώσεων του όρου σύμφωνα με τον οποίο ο εσωτερικός ελεγκτής της ενεργεί και ως εσωτερικός ελεγκτής για τους οργανισμούς της Κοινότητας, δεδομένου ότι οι υφιστάμενοι πόροι δεν επαρκούν πλήρως.

3.2. Δημοσιονομικοί πόροι

Σε συνέχεια των συζητήσεων για την ετήσια στρατηγική πολιτικής (ΕΣΠ), προτείνονται ορισμένες νέες πρωτοβουλίες, ενώ για τις ήδη υφιστάμενες ενδέχεται να χρειάζεται αναπροσαρμογή των πόρων. Αυτό είναι ιδιαίτερα σημαντικό για τους τίτλους 3 και 4, δεδομένου ότι οποιαδήποτε ρύθμιση θα επηρεάσει όχι μόνο τα περιθώρια που τίθενται στο πλαίσιο των ανώτατων ορίων των δημοσιονομικών προοπτικών, αλλά και το δημοσιονομικό προγραμματισμό (ΔΠ). Οι εν λόγω αλλαγές περιγράφονται κατωτέρω.

Πλαίσιο, για τους τίτλους 3 και 4 του ΔΠ που προκύπτει από την απόφαση για την ΕΣΠ για το 2006 |

(ΠΡΟΣΩΡΙΝΑ ΣΤΟΙΧΕΙΑ) |

(σε εκατομμύρια ευρώ, σε τρέχουσες τιμές) |

Πιστώσεις ανάληψης υποχρεώσεων | Προϋπολογ. 2005 | 2006 |

Τέλος προγράμ. | Δ ΕΣΠ | ΕΣΠ 2006 |

3. ΕΣΩΤΕΡΙΚΕΣ ΠΟΛΙΤΙΚΕΣ |

Ανώτατο όριο των ΔΠ | 9 012,0 | 9 385,0 | 9 385,0 |

Σύνολο τίτλου 3 | 9 052,0 | 9 244,9 | 27,2 | 9 272,1 |

Περιθώριο | -40,0 | 140,1 | -27,2 | 112,9 |

4. ΕΞΩΤΕΡΙΚΕΣ ΕΝΕΡΓΕΙΕΣ |

Ανώτατο όριο των ΔΠ | 5 119,0 | 5 269,0 | 5 269,0 |

Σύνολο τίτλου 4 | 5 219,0 | 5 048,7 | 342,5(α) | 5 391,2 |

Περιθώριο | -100,0 | 220,3(γ) | -342,5 | -122,2(β) |

(α) Αυτό το ποσό απεικονίζει όλες τις αλλαγές στον υπάρχοντα δημοσιονομικό προγραμματισμό. Ο πίνακας που ακολουθεί καλύπτει τις τέσσερις προτεραιότητες. (β) Το περιθώριο υπό τον τίτλο 4 θα μπορούσε να μειωθεί σε -162,2 εκατομμύρια ευρώ, εάν ληφθεί υπόψη η μεταρρύθμιση για τη ζάχαρη (40 εκατομμύρια ευρώ). (γ) Το περιθώριο στο δημοσιονομικό προγραμματισμό από το Νοέμβριο ήταν 193,3 εκατομμύρια ευρώ. Η διαφορά (27 εκατομμύρια ευρώ) οφείλεται σε μειώσεις λόγω της μεταφοράς του Ανατολικού Τιμόρ στο ΕΤΑ και στην τήρηση ποσών που έχει αποφασιστεί από κοινού να διατεθούν για τις ασθένειες που έχουν σχέση με τη φτώχεια και για την αποκεντρωμένη συνεργασία. |

Εάν ληφθούν υπόψη οι πρόσθετες πιστώσεις που προκύπτουν από τις νέες πρωτοβουλίες που προτείνονται από την ΕΣΠ για το 2006, οι δαπάνες που υπάγονται στον τίτλο 3 "Εσωτερικές Πολιτικές" αφήνουν ένα περιθώριο κάτω από το ανώτατο όριο ύψους 112,9 εκατομμυρίων ευρώ.

Όσον αφορά την κατηγορία 4 "Εξωτερικές ενέργειες", θα χρησιμοποιηθεί σε σημαντικό βαθμό το περιθώριο που είναι διαθέσιμο στο πλαίσιο του προϋπολογισμού του 2006. Η πρώτη από τις εν λόγω ενέργειες αφορά τη βοήθεια προς το Ιράκ, η οποία ανέρχεται σε 200 εκατομμύρια ευρώ από τον προϋπολογισμό του 2005. Σε συνέχεια της ανακοίνωσης της 9ης Ιουνίου 2004, αναμένεται ότι το ίδιο ποσό θα απαιτηθεί και για το 2006, με την επιφύλαξη μιας νέας αξιολόγησης της ικανότητας απορρόφησης στην εν λόγω χώρα. Η δεύτερη ενέργεια συνίσταται στην παροχή βοήθειας για την ανασυγκρότηση των περιοχών που επλήγησαν από το σεισμό στον Ινδικό Ωκεανό που είχε ως αποτέλεσμα το τσουνάμι, η οποία θα πρέπει να χρηματοδοτηθεί από τον τίτλο 4. Η Επιτροπή έχει ανακοινώσει ότι θα διαθέσει συνολικό ποσό 350 εκατομμυρίων ευρώ για αυτόν το σκοπό κατά τη διάρκεια διετούς περιόδου, το μισό από το οποίο θα επιβαρύνει τον προϋπολογισμό του 2006. Μια τρίτη ενέργεια που ενδέχεται να επιβαρύνει τους πόρους είναι η παροχή βοήθειας για την ανασυγκρότηση των κρατών ΑΚΕ που επλήγησαν από τη μεταρρύθμιση στον τομέα της ζάχαρης, η οποία υπολογίζεται σήμερα σε ποσό 40 εκατομμυρίων ευρώ. Είναι σαφές, επομένως, ότι μόνο ένα μέρος αυτών των πρόσθετων δαπανών μπορεί να χρηματοδοτηθεί εντός του πλαισίου του ανώτατου ορίου του τίτλου 4, χωρίς να επηρεαστούν η τρέχουσα πολιτική και οι πολιτικές προτεραιότητες της Ένωσης. Η Επιτροπή θα προτείνει ως εκ τούτου τη χρήση του μέσου ευελιξίας για να εξασφαλίσει ότι θα καλυφθούν οι υπόλοιπες ανάγκες.

Οι δημοσιονομικές επιπτώσεις των πρωτοβουλιών που έχουν επιλεγεί συνοψίζονται στον ακόλουθο πίνακα, ενώ τα λεπτομερή στοιχεία παρατίθενται στη συνέχεια. Τα αριθμητικά στοιχεία που παρέχονται για κάθε έναν από τους τομείς πολιτικής που συμβάλλουν στην τήρηση των τεσσάρων προτεραιοτήτων αφορούν τις αλλαγές που επέρχονται στον υπάρχοντα δημοσιονομικό προγραμματισμό και απεικονίζουν, συνεπώς, τους πρόσθετους δημοσιονομικούς πόρους που κρίνονται απαραίτητοι για την επίτευξη των τεθέντων στόχων.

Αλλαγές στους δημοσιονομικούς πόρους σε σύγκριση με το δημοσιονομικό προγραμματισμό |

Πιστώσεις ανάληψης υποχρεώσεων (σε εκατομμύρια ευρώ) για τους τίτλους 3 και 4 του ΔΠ | Ενδεικτικές αλλαγές στους δημοσιονομικούς πόρους του 2006 |

Τομέας πολιτικής | Ευημερία | Αλληλεγγύη | Ασφάλεια | Εξωτερικές ενέργειες |

Απασχόληση και κοινωνικές υποθέσεις | 8,0 |

Υγεία και προστασία των καταναλωτών | 3,0 |

Τομέας ελευθερίας, ασφάλειας και δικαιοσύνης | 0,6 | 14,0 |

Eξωτερικές σχέσεις | 357,6 |

ΣΥΝΟΛΟ | 8,0 | 0,6 | 17,0 | 357,6 |

3.2.1. Δημοσιονομικές επιπτώσεις της προτεραιότητας "Ευημερία"

Διάφορες πολιτικές συμβάλλουν σημαντικά στην "ευημερία" στο πλαίσιο του προγραμματισμού για το 2006, ειδικότερα το έκτο πρόγραμμα πλαίσιο για την έρευνα (5.285 εκατομμύρια ευρώ), τα προγράμματα για την κατάρτιση και τη νεολαία στον τομέα της εκπαίδευσης και του πολιτισμού (755 εκατομμύρια ευρώ) και τα προγράμματα για τα διευρωπαϊκά δίκτυα (720 εκατομμύρια ευρώ).

Όσον αφορά τις τροποποιήσεις του υφιστάμενου προγραμματισμού, δεδομένου ότι το 2006 θα είναι το ευρωπαϊκό έτος κινητικότητας των εργαζομένων θα προστεθούν προς διευκόλυνση αυτής της πρωτοβουλίας 5 εκατομμύρια ευρώ στον υφιστάμενο δημοσιονομικό προγραμματισμό για τους τομείς της απασχόλησης και των κοινωνικών υποθέσεων. Δύο ακόμη εκατομμύρια ευρώ θα προστεθούν στο μέτρο σχετικά με τον κοινωνικό διάλογο, από τα οποία το ένα εκατομμύριο ευρώ θα συμβάλει στη στήριξη των ανταλλαγών και της τεχνικής βοήθειας μεταξύ οργανισμών στα νέα και τα παλαιά κράτη μέλη και στην εφαρμογή των συμφωνιών που υπογράφονται από τους κοινωνικούς εταίρους σύμφωνα με την ανακοίνωση της Επιτροπής της 12ης Αυγούστου 2004 σχετικά με τον κοινωνικό διάλογο. Το άλλο ένα εκατομμύριο ευρώ θα χρησιμοποιηθεί σε εκστρατεία για τη μεγαλύτερη συνειδητοποίηση της κοινωνικής ευθύνης των επιχειρήσεων. Τα κονδύλια που διατίθενται για μελέτες και άλλες ενέργειες στον τομέα των συνθηκών εργασίας, συμπεριλαμβανομένης της υγείας και της ασφάλειας στην εργασία, αυξάνονται και τα δύο κατά 0,5 εκατομμύριο ευρώ. Αυτή η αύξηση είναι αναγκαία για αξιολογήσεις στη διευρυμένη Ένωση και για την προετοιμασία της επόμενης διεύρυνσης. Επιπλέον, απαιτείται ποσό ύψους μέχρι 1,6 εκατομμύριο ευρώ για την προετοιμασία της αναμενόμενης έναρξης λειτουργίας του οργανισμού REACH στις αρχές του 2007 και ποσό ύψους 2,5 εκατομμυρίων ευρώ για την εφαρμογή από τον Ευρωπαϊκό Οργανισμό Φαρμάκων (EMA) της πρόσφατα θεσπισθείσας φαρμακευτικής νομοθεσίας.

3.2.2. Δημοσιονομικές επιπτώσεις της προτεραιότητας "Αλληλεγγύη"

Τα διαρθρωτικά ταμεία παρέχουν το σημαντικότερο μερίδιο της χρηματοδότησης για την προτεραιότητα "Αλληλεγγύη"· ωστόσο, υπάρχουν και τμήματα που εμπίπτουν στον τίτλο 3 των δημοσιονομικών προοπτικών. Εντός του τομέα της ελευθερίας, της ασφάλειας και της δικαιοσύνης και στο πλαίσιο της απόφασης του προσεχούς Συμβουλίου σχετικά με τα νέα ναρκωτικά και τα συνθετικά ναρκωτικά, προστίθεται επιπλέον ποσό ύψους 0,1 εκατομμυρίου ευρώ στον προϋπολογισμό του EMCDDA για να επιτραπεί η ανάληψη νέων δραστηριοτήτων συμπεριλαμβανομένου του ελέγχου της κατάχρησης νόμιμων ουσιών (φαρμάκων) και την ανταλλαγή πληροφοριών και αξιολόγηση των κινδύνων από τα νέα ναρκωτικά και τα συνθετικά ναρκωτικά. Επίσης, στον τομέα της ελευθερίας, της ασφάλειας και της δικαιοσύνης, θα προστεθεί 0,5 εκατομμύριο ευρώ στο δημοσιονομικό προγραμματισμό για να ενισχυθούν οι δράσεις EURODAC και DubliNET. Προβλέπονται κατά συνέπεια μέτρα σταθεροποίησης και αξιολόγησης ώστε να εξασφαλιστεί η ομαλή λειτουργία του εκτεταμένου δικτύου και η αντικατάσταση της απαρχαιωμένης υποδομής. Εντός του τομέα του περιβάλλοντος πραγματοποιείται μετατόπιση 1,5 εκατομμυρίου ευρώ από τη χάραξη πολιτικής στην εφαρμογή πολιτικής. Αυτή η μετατόπιση απεικονίζει τη μεγάλη σημασία που δίδεται στην εφαρμογή των πολιτικών, ιδιαίτερα στους τομείς της φύσης και της βιοποικιλότητας, της ποιότητας της ζωής και της βιώσιμης παραγωγής, κατανάλωσης και χρήσης των πόρων, και τη σημασία της εφαρμογής τους στο προενταξιακό στάδιο από τη Βουλγαρία και τη Ρουμανία.

3.2.3. Δημοσιονομικές επιπτώσεις της προτεραιότητας "Ασφάλεια"

Οι βασικοί τομείς πολιτικής για τη συγκεκριμένη προτεραιότητα είναι η ελευθερία, η ασφάλεια και η δικαιοσύνη, η υγεία και η προστασία των καταναλωτών, οι μεταφορές και η ενέργεια. Στο πλαίσιο του τομέα της ελευθερίας, της ασφάλειας και της δικαιοσύνης, διατίθεται ποσό 10 εκατομμυρίων ευρώ το 2006 για την ανάπτυξη του VIS, ώστε αυτό να συμπεριλάβει βιομετρικά στοιχεία. Για την αντιμετώπιση καταστάσεων έκτακτης ανάγκης, πρόκειται να ιδρυθεί στο πλαίσιο της Επιτροπής ένα κέντρο αντιμετώπισης των κρίσεων για τη διαχείριση του ARGUS (ασφαλές γενικό σύστημα έγκαιρης προειδοποίησης). Οι πρόσθετες δημοσιονομικές ανάγκες φθάνουν συνολικά το ένα εκατομμύριο ευρώ, από το οποίο το 0,6 εκατομμύριο ευρώ προορίζεται για την προστασία των εγκαταστάσεων και των ηλεκτρονικών συστημάτων και το 0,4 εκατομμύριο ευρώ για την ΤΠ. Στο πλαίσιο της καθιέρωσης ενός γνήσιου ευρωπαϊκού χώρου δικαιοσύνης για ποινικές και αστικές υποθέσεις, θα χορηγηθεί ένα εκατομμύριο ευρώ για να δημιουργηθεί το πρώτο στάδιο ενός αυτοματοποιημένου συστήματος για την ανταλλαγή πληροφοριών σχετικά με τις καταδικαστικές αποφάσεις. Το Eurojust θα λάβει επίσης αύξηση 2 εκατομμυρίων ευρώ για να ολοκληρώσει την οργάνωση της υποδομής του συμπεριλαμβανομένων των συστημάτων πληροφόρησης και επικοινωνίας. Στον τομέα της υγείας και της προστασίας των καταναλωτών προστίθεται ένα εκατομμύριο ευρώ στο δημοσιονομικό προγραμματισμό για το ευρωπαϊκό κέντρο πρόληψης και ελέγχου ασθενειών, που οφείλεται στην απόφαση να εγκατασταθεί ο οργανισμός στη Στοκχόλμη και όχι στις Βρυξέλλες ή το Λουξεμβούργο. Επίσης σε αυτόν τον τομέα πολιτικής, προστίθενται 2 εκατομμύρια ευρώ για προπαρασκευαστική δράση σχετικά με την ετοιμότητα και την ταχεία αντίδραση στον τομέα της δημόσιας υγείας, που απεικονίζουν την ανάγκη να δημιουργηθούν ένα σύστημα αντιμετώπισης επειγουσών καταστάσεων και ένας μηχανισμός συντονισμού που να μπορούν να κινητοποιήσουν πόρους, εάν προκύψει κάποια σημαντική κρίση στον τομέα της υγείας.

3.2.4. Δημοσιονομικές επιπτώσεις της προτεραιότητας "Εξωτερικές προεκτάσεις" των τριών εσωτερικών προτεραιοτήτων

Στον τομέα των εξωτερικών σχέσεων, ο προϋπολογισμός του 2006 είναι βέβαιο ότι θα συμπεριλάβει και άλλη βοήθεια για το Ιράκ, η οποία είναι η ίδια με το ποσό για το 2005 (200 εκατομμύρια ευρώ).

Όσον αφορά τη βοήθεια για την ανασυγκρότηση των περιοχών της Ασίας που επλήγησαν από το τσουνάμι, η Επιτροπή έχει επιβεβαιώσει την πρόθεσή της να χορηγήσει 350 εκατομμύρια ευρώ ως βοήθεια για την ανασυγκρότηση που κατανέμεται στο 2005 και το 2006. Μετά τις εκθέσεις αξιολόγησης που συνέταξαν η Παγκόσμια Τράπεζα και η Ασιατική Τράπεζα Ανάπτυξης, αποφασίστηκε να διατεθούν 150 εκατομμύρια ευρώ στις νέες αναλήψεις υποχρεώσεων για το 2006.

Στον τομέα της ανάπτυξης, η Επιτροπή έχει δεσμευθεί να βοηθήσει τα κράτη ΑΚΕ οι εξαγωγές των οποίων ενδέχεται να επηρεαστούν αρνητικά από την έναρξη ισχύος της νέας κοινής οργάνωσης αγοράς για τη ζάχαρη. Για το πρώτο έτος, η βοήθεια εκτιμάται σήμερα ότι θα φθάσει το ποσό των 40 εκατομμυρίων ευρώ. Πρέπει να αποφασιστεί εγκαίρως η επιλογή του προϋπολογισμού και η νομική βάση, ώστε η βοήθεια να χορηγηθεί το 2006. Το τμήμα της χρηματοδότησης που αφορά τον προϋπολογισμό θα πρέπει να προέρχεται από το μέσο ευελιξίας.

Δεδομένου ότι ο συνδυασμός αυτών των μέτρων θα αυξήσει υπερβολικά το περιθώριο για τον τίτλο 4 (μέχρι – 162,2 εκατομμύρια ευρώ, εάν ληφθεί υπόψη το μέγιστο ποσό των 40 εκατομμυρίων ευρώ για τη μεταρρύθμιση στον τομέα της ζάχαρης), θα πρέπει να χρησιμοποιηθεί το μέσο ευελιξίας για τμήμα του ποσού. Η χρησιμοποίηση του μέσου ευελιξίας απαιτεί εξέταση του ενδεχομένου ανακατανομής κατά τη σύνταξη του προσχεδίου του προϋπολογισμού. Όσον αφορά τη βοήθεια που θα παρασχεθεί για τα προβλήματα που δημιούργησε το τσουνάμι, θα πρέπει να διερευνηθούν οι δυνατότητες για νέο προγραμματισμό των κονδυλίων που προορίζονται για την Ασία. Λόγω της μείωσης των κονδυλίων για το TACIS κατά 5,6 εκατομμύρια ευρώ, τα προγράμματα που αντιμετωπίζουν σοβαρές καθυστερήσεις ή/και δυσκολίες εφαρμογής ενδέχεται να κληθούν να συμβάλουν στην ανακατανομή.

Άλλες αλλαγές σχετικά με αυτή την προτεραιότητα είναι οι ακόλουθες:

- 6 εκατομμύρια ευρώ θα προστεθούν στο πρόγραμμα για τη στήριξη της συνεργασίας βορρά-νότου στον αγώνα κατά των ναρκωτικών. Η ενίσχυση αυτής της πρωτοβουλίας θα χρηματοδοτηθεί με ανακατανομή από τα σχετικά κονδύλια για γεωγραφικές περιοχές.

- Όσον αφορά την ΚΕΠΠΑ, θα προστεθούν 7,6 εκατομμύρια ευρώ στο δημοσιονομικό προγραμματισμό (55 εκατομμύρια ευρώ), έτσι ώστε ο προϋπολογισμός για το συγκεκριμένο μέτρο να μην είναι μικρότερος από τους προϋπολογισμούς του 2004 και του 2005.

- Τέλος, η Επιτροπή γνωστοποιεί την πρόθεσή της να συμμορφωθεί αυστηρά με τα δημοσιονομικά ποσά αναφοράς που έχουν αποφασιστεί από κοινού, ακόμα και αν αυτό συνεπάγεται μείωση το 2006 σε σχέση με το 2005.

[1] Ανακοίνωση της 5ης Ιουνίου 2002, COM(2002)311 τελικό.

[2] Ο αριθμός αυτός αντιστοιχεί σε προσθήκη 3.400 υπαλλήλων στον προϋπολογισμό λειτουργίας, 560 εξωτερικών υπαλλήλων και 150 ερευνητικών θέσεων. Εξάλλου, προβλέπεται μείωση που ισοδυναμεί με 210 θέσεις εξωτερικών υπαλλήλων που αμείβονται από τα προενταξιακά προγράμματα.